钦定古今图书集成/历象汇编/庶征典/第106卷 > 王充论衡 > 《癸酉岁大热》金·王琢
## 钦定古今图书集成/历象汇编/庶征典/第106卷 > 王充论衡 > 《癸酉岁大热》金·王琢

似动不动云蒸空，欲雨未雨天无风。时时日脚蹴云
破，一射万土红炉中。纤𫄨挂体剧重铠，大屋仅可为
樊笼。积冰为丘坐自溃，轻箑况得微凉通。山林亦闻
有暍死，城市偪侧宜无容。吾生于热亦屡度，此热尽
可并前镕。虽然一气播常令，顿作骇异疑非公。曾闻
天南有祝融，出入毒雾骑双龙。自从鼎去昧神怪，无
乃煽处行心胸。手摇斗柄酌炎海，力逐熛怒乘离宫。
喜为郁蒸怒为火，流烁金石干河洪。炽昌自欲弄朱
夏，骄蹇未肯官炎农。霞烟灼灼燥昏晓，鸟兽喘喘茫
西东。此而不制满三伏，遂恐百物随枯蓬。太白之兵
攒万锋，银河之浪滔无穷。可洗虐焰夷奸凶。我欲呼
愬烦神功，耽耽九虎天关重。